Seuntjie (6) sterk aan nadat hy raakgery is | Netwerk24
Seuntjie (6) sterk aan nadat hy raakgery is
Deur Elise Tempelhoff 03 Augustus 2017 06:08
Die sesjarige Paballo Mofokeng, 'n leerling aan die Selborne Primary School in Vereeniging, sterk tans in die Mediclinic in Vereeniging aan nadat hy Dinsdagmiddag ná skool onder 'n motor beland het.
Kapt. Fikile Funda, woordvoerder van die polisie in Sedibeng, sê die polisie ondersoek 'n saak van roekelose en nalatige bestuur teen 'n 66-jarige vrou in verband met die voorval. Sy het in 'n Hyundai-sportnutsvoertuig gery.
Paballo is Dinsdag om 14:25 by die kruising van Van Riebeeck- en Krugerlaan in Vereeniging raakgery toe hy voor die skool oor die straat gehardloop het.
Funda sê Paballo het oor die straat gehardloop en toe weer teruggehardloop skool toe. Dit is toe dat die motor hom getref het.
Paballo se regterbeen is op twee plekke gebreek. Sy toestand is egter stabiel en bevredigend.
Sy ouers wou nie met die media praat nie en het net bevestig dat Paballo Woensdagmiddag 'n operasie sou ondergaan.